2017. gada \_\_. \_\_\_ Noteikumi Nr. \_\_

Rīgā prot. Nr. \_\_ \_\_. §)

**Ministru kabineta noteikumu projekts**

**"Kārtība, kādā izvietojami informatīvie uzraksti vai simboli par smēķēšanas aizliegumu vai atļauju smēķēt, kā arī uzrakstu un simbolu paraugi"**

*Izdoti saskaņā ar*

*Tabakas izstrādājumu, augu smēķēšanas produktu,*

*elektronisko smēķēšanas ierīču*

*un to šķidrumu aprites likuma 10.panta septīto daļu*

**I. Vispārīgais jautājums**

1. Noteikumi nosaka kārtību, kādā izvietojami informatīvie uzraksti vai simboli par smēķēšanas aizliegumu vai atļauju smēķēt (turpmāk - uzraksti vai simboli), kā arī uzrakstu un simbolu paraugus.

**II. Uzrakstu un simbolu apraksts**

2. Aizliegumu smēķēt norāda ar atbilstošu uzrakstu (1. pielikums) vai ar simbolu par smēķēšanas aizliegumu (2. pielikums).

3. Atļauju smēķēt norāda ar atbilstošu uzrakstu (3. pielikums) vai ar simbolu par atļauju smēķēt (4. pielikums), kā arī izvieto papildu informatīvo uzrakstu (5.pielikums).

4. Norādes pie ieejām ēkās vai būvēs (kā arī uz ārējām kāpnēm un lieveņiem), kur izvietotas valsts pārvaldes iestādes un kapitālsabiedrības, kurās vairāk nekā 50 procenti kapitāla daļu (akciju) pieder publiskai personai, satur uzrakstu "Nesmēķēt 10 metrus no ieejas" (6.pielikums) vai simbolu par smēķēšanas aizliegumu.

**III. Uzrakstu un simbolu izvietošanas prasības**

5. Uzrakstus vai simbolus izvieto tādās vietās (telpās un teritorijās), kur saskaņā ar Tabakas izstrādājumu, augu smēķēšanas produktu, elektronisko smēķēšanas ierīču un to šķidrumu aprites likuma (turpmāk – likums) 10.panta otro, trešo, ceturto un piekto daļu ir noteikti smēķēšanas ierobežojumi:

5.1. uzrakstus vai simbolus "Atļauts smēķēt" izvieto likuma 10. panta otrās daļas 3., 8., 10., 12., 14. un 15. punktā, trešajā, ceturtajā un piektajā daļā minētajās vietās tikai telpās vai vietās, kas speciāli ierādītas smēķēšanai. Citās telpās uzrakstus vai simbolus "Smēķēt aizliegts" neizvieto;

5.2. ja likuma 10.panta otrās daļas 3., 8., 12., un 15. punktā, trešajā, ceturtajā un piektajā daļā minētajās vietās nav speciāli ierādīta telpa vai vieta smēķēšanai, tad uzrakstus vai simbolus "Smēķēt aizliegts" izvieto pie ieejas ēkās vai būvēs;

5.3. ja likuma 10.panta otrās daļas 10. punktā minētajos tālsatiksmes kuģos un vilcienos nav speciāli ierādīti vagoni vai kajītes, kas paredzēti smēķētājiem, tad uzrakstus vai simbolus "Smēķēt aizliegts" izvieto pie tālsatiksmes vilcienu un kuģu ieejas durvīm;

5.4. ja likuma 10.panta otrās daļas 14. punktā minētajos parkos, skvēros un peldvietās nav speciāli ierādīta vieta smēķēšanai, tad uzrakstus vai simbolus "Smēķēt aizliegts" izvieto labi redzamā vietā un veidā parkos, skvēros un peldvietās.

6. Uzrakstus vai simbolus izvieto labi redzamās vietās. Uzrakstus un simbolus publiskās teritorijās izvieto ne mazāk kā 1,8 metru augstumā no zemes.

7. Uzrakstu vai simbolu izgatavošanu, izvietošanu un saglabāšanu nodrošina attiecīgo ēku, būvju, telpu un teritoriju valdītāji, turētāji vai īpašnieki.

8. Izdevumus, kas saistīti ar uzrakstu vai simbolu izgatavošanu un izvietošanu, sedz attiecīgo ēku, būvju, telpu un teritoriju valdītāji, turētāji vai īpašnieki.

Ministru prezidents Māris Kučinskis

Veselības ministre Anda Čakša

Iesniedzējs: veselības ministre Anda Čakša

Vīza: Valsts sekretāra p.i. Daina Mūrmane-Umbraško